Minen vruntliken grot tovoren mit begheringhe veles gudes. Willet weten, erwerdighen heren, borghermestere unde radmen der stad Revele, holden naburs, dat ik jw vruntliken danke vor juwe ghave unde ghifte, dar gy my vruntschop mede bewiseden, also ik nw was dar to sunte Birgitten, also wiin unde beer unde andere juwe ghave unde ghifte*. Got late my dat jeghen juwe erwerdicheyt vorschulden. Item willet weten, erwerdighen heren, dat desse breffwiser Nigles Swenssone heft my ghebeden to juwer erbaricheyt to scrivende, also van sines broders weghen, gheheten Peter Ghildesknecht, saligher dechtnisse, de dar vorbrande in der tiit, do jw unde den juwen de grote schade schach van brandes wegen, dat juwe erwerdicheyt behulpelik wille wesen, dat eme mochte dat navolghen unde werden, wes eme mochte van erves weghen na sinem doden brodere boren unde anvallen. Wente mynes gnedighen heren des konninghes heredzhøffdinghe unde meer siner gnaden bur hebben hiir vor my ghesecht unde betughet, dat desse vorgescreven Nighels Swenssone was des doden Peter Gildesknechtes halffbroder van erer moder weghen. Unde de moder heft dessen Nighels mundich unde mechtich ghemaket van erer weghen to manende unde uptoborende, wes em na sinem vorbenomeden brodere boren mach to ervende. Hiirumme, erwerdighen heren unde guden vrundes, dot wol unde weset dessem armen manne behulpelik darto, dar he recht to heft. Welk ik gerne jeghen jw vorschulden wil in sodan eynem ghelike edder an eynem groteren. Wente de moder hiir noch in deme lene wonet unde is in kost mit dessem vorghescreven Nighelse. Hiirmede bevele ik juwe erwerdicheyt Gode deme almechtighen to langhen salighen tiiden. Wat jw leeff is, dat do ik gerne. Gescreven to Raseborgh des sonnavendes vor sunte Johannes daghe anno 33° Otto Pogwisch ritter. Adress: Den erwerdighen, bescheydenen heren, den borghermesteren unde den radmannen der stad Revele, kome desse breff mit werdicheyt.